CELEX: 52017PC0263
Language: da
Date: 2017-06-01
Title: Forslag til RÅDETS AFGØRELSE om fastlæggelse af en forenklet procedure for fastlæggelsen af Unionens holdning i Det Internationale Olivenråds Medlemsråd

EUROPA-KOMMISSIONEN
            Bruxelles, den 1.6.2017
            COM(2017) 263 final
            2017/0108(NLE)
            Forslag til
            RÅDETS AFGØRELSE
            om fastlæggelse af en forenklet procedure for fastlæggelsen af Unionens holdning i Det Internationale Olivenråds Medlemsråd
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Den internationale overenskomst af 2005 om olivenolie og spiseoliven
                  1
               , som udløb den 31. december 2014, blev forlænget til den 31. december 2015. I henhold til overenskomstens artikel 47, stk. 3, forbliver den i kraft, indtil den nye overenskomst træder i kraft. 
            
            
               Den 19. november 2013 gav Rådet Kommissionen bemyndigelse til at indlede forhandlinger på Unionens vegne med henblik på indgåelsen af en ny international overenskomst om olivenolie og spiseoliven.
            
            
               Inden for rammerne af De Forenede Nationers Konference om forhandling om en overenskomst, som skal afløse Den Internationale Overenskomst af 2005 om Olivenolie og Spiseoliven, som fandt sted i Palais des Nations i Genève den 5.-9. oktober 2015, har repræsentanterne for de 24 medlemmer af De Forenede Nationers Konference om Handel og Udvikling (CNUCED) og de to mellemstatslige organisationer udarbejdet teksten til den nye overenskomst. 
            
            
               Teksten til overenskomsten, som er blevet forhandlet i samråd med arbejdsgruppen om basisprodukter (PROBA), er i overensstemmelse med de forhandlingsdirektiver, som Rådet har vedtaget. 
            
            
               I overensstemmelse med Rådets afgørelse (EU) 2016/1892 af 10. oktober 2016
                  2
                blev den internationale overenskomst af 2015 om olivenolie og spiseoliven undertegnet på Unionens vegne den 28. november 2016 i De Forenede Nationers hovedkvarter i New York med forbehold af dens indgåelse. 
            
            
               Den nye overenskomst trådte i kraft den 1. januar 2017 i overensstemmelse med dens artikel 31, stk. 2, og er godkendt ved Rådets afgørelse [2017/...]
                  3
               .
            
            
               I henhold til artikel 218, stk. 9, i traktaten om Den Europæiske Unions funktionsmåde vedtager Rådet på forslag af Kommissionen en afgørelse om den holdning, der skal indtages på Unionens vegne i et organ nedsat ved en international aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen.
            
            
               Der nedsættes ved overenskomsten et beslutningstagende organ med navnet "Medlemsrådet", som udøver alle de beføjelser og udfører alle de funktioner, der er nødvendige for at nå målene med overenskomsten. Med henblik på at fremme Medlemsrådets vedtagelse af afgørelser og sikre, at overenskomsten fungerer effektivt, bør der fastlægges generelle principper for Unionens holdning samt en forenklet intern procedure for fastlæggelsen af Unionens holdning i Medlemsrådet, hvad angår visse afgørelser, der har retsvirkninger, og som ikke ændrer den institutionelle ramme for overenskomsten. 
            
            
               2.FORSLAG
            
            
               Kommissionen foreslår i lyset af ovenstående, at Rådet fastlægger en forenklet procedure, der gør det muligt for Kommissionen at udarbejde visse holdninger, der skal indtages på Unionens vegne i Medlemsrådet, hvad angår visse afgørelser, der har retsvirkninger, og som ikke ændrer den institutionelle ramme for overenskomsten. Det fremgår af bilaget, hvilke betingelser Kommissionen skal opfylde, og hvilken procedure den skal følge. Unionens holdning til de af Medlemsrådets afgørelser, som har retsvirkninger, og som ifølge bilaget ikke er omfattet af den forenklede procedure, fastlægges af Rådet for Den Europæiske Union.
            
            
               3.VIRKNINGER FOR BUDGETTET
            
            
               Forslaget om en forenklet procedure har ingen virkninger for budgettet. 
            
            
            
               2017/0108 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af en forenklet procedure for fastlæggelsen af Unionens holdning i Det Internationale Olivenråds Medlemsråd
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9, 
            
            
               under henvisning til forslag fra Kommissionen og
            
            
               ud fra følgende betragtninger:
            
            
               (1)Den 19. november 2013 bemyndigede Rådet Kommissionen til at indlede forhandlinger på Unionens vegne med henblik på indgåelsen af en ny international overenskomst om olivenolie og spiseoliven
                  4
               .
            
            
               (2)Teksten til den nye internationale overenskomst om olivenolie og spiseoliven blev vedtaget den 9. oktober 2015 af repræsentanterne for de 24 medlemmer af De Forenede Nationers Konference om Handel og Udvikling (CNUCED) og de to mellemstatslige organisationer inden for rammerne af De Forenede Nationers Konference om forhandling om en overenskomst, som skal afløse den internationale overenskomst af 2005 om olivenolie og spiseoliven. 
            
            
               (3)I overensstemmelse med Rådets afgørelse (EU) 2016/1892 af 10. oktober 2016
                  5
                blev den internationale overenskomst af 2015 om olivenolie og spiseoliven (herefter "overenskomsten") undertegnet på Unionens vegne den 28. november 2016 i De Forenede Nationers hovedkvarter i New York med forbehold af dens indgåelse.
            
            
               (4)Overenskomsten trådte midlertidigt i kraft den 1. januar 2017 i overensstemmelse med dens artikel 31, stk. 2, og er godkendt ved Rådets afgørelse [2017/...]
                  6
               . 
            
            
               (5)Med henblik på at fremme Det Internationale Olivenråds Medlemsråds ("Medlemsrådet") vedtagelse af afgørelser og sikre, at overenskomsten fungerer effektivt, bør der fastlægges generelle principper for Unionens holdning samt en forenklet intern procedure for fastlæggelsen af Unionens holdning i Medlemsrådet, hvad angår visse afgørelser, der har retsvirkninger, og som ikke ændrer den institutionelle ramme for overenskomsten. 
            
            
               (6)Med henblik på at udnytte medlemsstaternes ekspertise og sikre størst mulig sammenhæng mellem Medlemsrådets afgørelser og de af Unionens regler, som vedtages ved delegerede retsakter eller gennemførelsesretsakter som følge af Medlemsrådets afgørelser, bør Kommissionen som led i den forenklede procedure bistås af repræsentanter for medlemsstaterne, som bør underrettes, når Kommissionen begynder at udarbejde de holdninger, den agter at indtage på Unionens vegne. Hvad angår de standarder, der gælder for den internationale handel med olivenolie eller spiseolie, og det internationale garantimærke, som sikrer overholdelsen af Det Internationale Olivenråds internationale standarder, bør det fastsættes, at såfremt en antal medlemsstater svarende til det blokerende mindretal, der er omhandlet i traktatens artikel 238, stk. 3, litra a), andet afsnit, modsætter sig den holdning, der foreslås af Kommissionen, finder den forenklede procedure ikke længere anvendelse. Kommissionen bør i så fald fremlægge Rådet et forslag til afgørelse i medfør af traktatens artikel 218, stk. 9 — 
            
            
               VEDTAGET DENNE AFGØRELSE:
            
            
               Artikel 1
            
            
               Når det Medlemsråd, der er nedsat ved overenskomsten, skal vedtage afgørelser vedrørende emner, der er opført i punkt 2 og 3 i bilag A, fastlægges Unionens holdning i overensstemmelse med de generelle principper, der fremgår bilagets del A, og som er specificeret af Kommissionen, på de betingelser og efter den procedure, der er anført i bilagets del B.  
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Den anvendes indtil den 31. december 2026.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 302 af 19.11.2005, s. 47.
               
               
                  
                     (2)
                  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 193 af 28.10.2016, s. 2).
               
               
                  
                     (3)
                  Rådets afgørelse […/2017] af [...] om indgåelse af den internationale overenskomst af 2015 om olivenolie og spiseoliven [EUT ...]. 
               
               
                  
                     (4)
                  COM(2013) 646 final af 19.9.2013.
               
               
                  
                     (5)
                  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
               
               
                  
                     (6)
                  Rådets afgørelse (EU) […/2017] af [...] om indgåelse af den internationale overenskomst af 2015 om olivenolie og spiseoliven [EUT ...]. 
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 1.6.2017
            COM(2017) 263 final
            BILAG
            til
            Forslag til
            Rådets afgørelse om fastlæggelse af en forenklet procedure for fastlæggelsen af Unionens holdning i Det Internationale Olivenråds Medlemsråd
            
               
         
         
            
               BILAG
            
            
               A. De generelle principper for Unionens holdning til de udkast til Medlemsrådets afgørelser, der er omhandlet i artikel 1.  
            
            
               1.
                     Hvad angår de udkast til Medlemsrådets afgørelser, der er omhandlet i punkt 2 og 3, bør Unionens holdning formuleres således, at disse afgørelser:
            
            
               a)
                     er i Unionens interesse
            
            
               b)
                     tjener de mål, som Unionen forfølger som led i sin handelspolitik 
            
            
               c)
                     ikke er i strid med EU-retten eller folkeretten, særlig ikke med Europa-Parlamentets og Rådets forordning (EU) nr. 1308/2013
                  1
               , uden at dette berører Kommissionens beføjelse til at tilpasse Unionens regler ved delegerede retsakter eller ved gennemførelsesretsakter til de afgørelser, der vedtages af Medlemsrådet. 
            
            
               2.Hvis udkastene til Medlemsrådets afgørelser vedrører de emner, der er opført i punkt 2.1, er Unionens holdning i overensstemmelse med punkt 2.2.
            
            
               2.1. Relevante emner:
            
            
               a)
                     fastlæggelsen af standarder for kvalitets- og renhedskriterier, der gælder medlemmernes internationale handel, jf. overenskomstens artikel 20, stk. 3 
            
            
               b)
                     anvendelsen af det internationale garantimærke, som sikrer overholdelsen af Det Internationale Olivenråds internationale standarder, jf. overenskomstens artikel 21
            
            
               2.2. Unionens holdning: 
            
            
               a)
                     den tilstræber forbedring og harmonisering af medlemmernes nationale lovgivning og af de internationale regler vedrørende olivenprodukters fysisk-kemiske og organoleptiske karakteristika under hensyntagen til producenternes, de handelsdrivendes og forbrugernes interesser
            
            
               b)
                     den afspejler den tekniske udvikling og efterforskningen i olivensektoren med henblik på at forbedre metoderne for kemisk analyse og den organoleptiske vurdering
            
            
               c)
                     den bidrager til forbedringen af olivenprodukternes kvalitet
            
            
               d)
                     den forhindrer, at der skabes hindringer for innovation
            
            
               e)
                     den tjener samtlige medlemmers fælles interesser.
            
            
               3.Hvis udkastet til Medlemsrådets afgørelser vedrører de emner, der er opført i punkt 3.1, er Unionens holdning i overensstemmelse med punkt 3.2. 
            
            
               3.1. Relevante emner: 
            
            
               a)
                     vedtagelsen eller ændringen af regler, som er nødvendige for Det Internationale Olivenråds virke, jf. overenskomstens artikel 7, stk. 1, litra c), nr.  i), ii) og iii), artikel 13, stk. 4, og artikel 21
            
         
         
            
               b)
                     anvendelsen af afstemnings- og repræsentationsprocedurerne på medlemmer i tilfælde af manglende betaling af bidrag, jf. overenskomstens artikel 10, stk. 5, og vedtagelsen af enhver afgørelse, som skønnes nødvendig som følge af manglende betaling, jf. overenskomstens artikel 16, stk. 6 og 8
            
            
               c)
                     bilæggelsen af tvister vedrørende fortolkningen eller anvendelsen af overenskomsten, jf. overenskomstens artikel 26 
            
            
               d)
                     fastlæggelsen af kriterier for nye medlemmers tiltrædelse, jf. overenskomstens artikel 29, stk. 1
            
            
               3.2. Unionens holdning: 
            
            
               a)
                     den tager hensyn til globaliseringen af olivenmarkedet og tilstræber at styrke og udvide organisationen, således at den får nye medlemmer, både på udbuds- og på efterspørgselssiden
            
            
               b)
                     den fremmer internationale aktiviteter, som vedrører fælles grundlæggende interesser, såsom en international handelsstandard og fælles kontrolmetoder med henblik på at forbedre og sikre kvaliteten
            
            
               c)
                     den bevarer en klar beslutningsproces, som opfylder organisationens behov og mål under hensyntagen til samtlige medlemmers interesser
            
            
               d)
                     den drager omsorg for, at de organisatoriske aspekter hele tiden forbedres
            
            
               e)
                     den bidrager til etableringen af en struktur i organisationen, som fremmer opnåelsen af målene med overenskomsten
            
            
               f)
                     den drager omsorg for stringens og effektivitet i forvaltningen og i budget- og finanskontrollen, sikrer beskyttelse af Unionens og organisationens finansielle interesser og øger den finansielle gennemsigtighed.
            
            
               B. Intern forenklet procedure vedrørende fastlæggelsen af Unionens holdning i Medlemsrådet.
            
            
               Inden Kommissionen forsvarer Unionens holdning i Det Internationale Olivenråds Medlemsråd, fastlægger den Unionens holdning og underretter medlemsstaternes repræsentanter herom inden for en rimelig frist. 
            
            
               Når der er tale om afgørelser, der er omhandlet i del A, punkt 2, og et antal medlemsstater svarende til et blokerende mindretal, jf. traktatens artikel 238, stk. 3, litra a), andet afsnit, modsætter sig den holdning, som Kommissionen har fastlagt, forelægger Kommissionen et forslag til Rådets afgørelse i henhold til traktatens artikel 218, stk. 9.
            
         
         
            
                  
                     (1)
                  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).